SADC Inomboisa  Parutivi Gakava Riri muZimbabwe
SADC inoronga musangano mukuru wekuzeya gakava riri pakati paVaMugabe naVaTsvangirai
Musangano wevatungamiri venyika gumi neshanu dzemuSADC wechimakumi maviri nepfumbamwe, watanga neMuvhuro muKinshasa, kuDemocratic Republic of Congo. Vari kusiya chigaro chasachigaro weSADC, uye vari mutungamiri weSouth Africa, VaJacob Zuma, vakurudzira vatungamiri vemapato matatu ari muhurumende yemubatanidzwa muZimbabwe, VaRobert Mugabe, VaMorgan Tsvangirai, pamwe naVaArthur Mutambara, kuti vabvise zvipingaidzo zvose zviri kutadzisa kushanda zvakanaka kwehurumende yemubatanidzwa iyi. Vachitaura pakuvhurwa kwemusangano uyu, VaZuma vakurudzira kuti chibvumirano cheGlobala Political Agreement, chiremekedzwe nemapato ose. Vatiwo SADC yakamira nevanhu vemuZimbabwe apo vari kuedza kugadzirisa zviri kunetsa munyika. Mumashoko avo ekutambira vamwe vavo kumusangano uyu, mutungamiri weDRC, VaJoseph Kabila, vakurudzirawo kuti nyaya yeZimbabwe igadziriswe. Musangano weSADC uyu, wanga wakatarisirwa kuzeya nyaya dzanetsa muZimbabwe pakati paVaMugabe naVaTsvangirai, uye zviri kuitika kuMadagascar, uko VaMarc Ravalomanana, vari kuramba kusiya chigaro chemutungamiri wenyika, zvichitevera kutorerwa masimba kwavakaitwa naVaAndry Rajoelina. Asi nyaya hombe yeZimbabwe yanga ichifanirwa kuiswa mudariro reSADC, yava kuzokurukurwa kumusangano wakakosha weSADC Extra Ordinary Meeting, uyo unonzi uchaitwa mumasvondo mashoma ari kutevera kuMozambique, kuitira kuti zviri kunetsa muZimbabwe, zvinyatsotaurwa zvisingavhiringe zvimwe zvirongwa zveSADC. Bato reMDC rakanga ranyorera SADC richiti rinoda kuti musangano uyu utarisise nyaya yeZimbabwe, sezvo VaMugabe nebato ravo reZanu PF, vari kuramba vachityora zviri muchibvumirano che GPA. Zanu PF iri kutiwo MDC yatadza kunyatsotaura zvakadzama nezvekubviswa kwezvirango, nokudaro iri kutyorawo chibvumirano chayakanyora. VaTsvangirai nevamwe vavo, vari kumusangano weSADC. VaJames Maridadi ndivo mutauriri waVaTsvangirai. VaMaridadi vanoti nyaya yeZimbabwe yawiriranwa kuti iitwe imwe nguva. Gweta rinorwira kodzero dzevanhu, VaDewa Mavhinga, vanoti SADC yaita zvakanaka kuendesa mberi nyaya yeZimbabwe nekuti zviri kuda kutaurwa nezvazvo zvakawanda. Dzimwe Nhau Kubva kuStudio7...